《秀实再以前韵宠惠佳篇谨再次元韵》
宋代·王洋

名利世所重，燋烂以为期。出处不自由，语默多因时。

陈侯有馀佞，又以传其儿。苏秦掉颊舌，代厉俱诡随。

此风几百年，尚作柔佞姿。武子衒富豪，击碎珊瑚枝。

褒姒出巧谮，归放加伯奇。茫茫天宇间，穷达不可推。

不须谋快乐，亦勿生愁悲。但看忧乐人，往往心神衰。

长年饱吃饭，此事前贤诗。

作者简介：（1087—1154）宋楚州山阳人，字元渤。王资深子。徽宗宣和六年进士。高宗绍兴初诏试馆职，历秘书省正字、校书郎、守起居舍人，擢知制诰。十年以权发遣吉州换邵武军。洪皓使金归，人无敢过其居，洋独与往来，为人诬告与闻洪皓欺世飞语，以直徽猷阁出知饶州。寓居信州，有荷花水木之趣，因号王南池。善诗文，其诗极意镂刻，文章以温雅见长。有《东牟集》。